# Eksempel på den gode ansøgning om tillæg til udvidelse af forsyningsområdet eller håndterede vandmængder

En god ansøgning gør godkendelsesprocessen lettere for alle og nedbringer sagsbehandlingstiden. Eksemplerne er **vejledende**, idet der for fx mere komplicerede udvidelser kan være behov for mere uddybning.

Som det fremgår af [indberetningsvejledningen til de økonomiske rammer](https://www.kfst.dk/vandtilsyn/vejledninger/), skal I for hvert projekt indsende følgende materiale, for at vi kan behandle ansøgningen:

1. **Udvidelse af forsyningsområdet eller håndterede vandmængder**
	1. *Beskrivelse af udvidelsen af forsyningsområdet eller håndterede vandmængder*
	2. *Dokumentation for, at der er sket en udvidelse af forsyningsområdet eller håndterede vandmængder*
2. **Omkostninger som følge af udvidelsen af forsyningsområdet eller håndterede vandmængder**
	1. *Omkostninger fordelt på drift, anlæg og finansielle*
	2. *Standardlevetid på investeringer efter pris- og levetidskataloget (POLKA)*

Jeres ansøgning skal indeholde samtlige ovenstående punkter. Eksempler fremgår i det følgende.

Vi gør opmærksom på, at de anvendte beregningsmetoder alene er et *udgangspunkt* for vores vurdering af, hvor meget jeres driftsomkostninger er forøget som følge af jeres udvidelse eller håndterede vandmængder. Der kan i det konkrete tilfælde være omstændigheder, som gør, at jeres forøgede driftsomkostninger er højere eller mindre end beregningsmetoderne viser.

Eksemplerne tager udgangspunkt i den gode ansøgning ved indberetning til de økonomiske rammer, som foretages i foråret. I eksemplet er der derfor taget udgangspunkt i, at omkostningerne *er* afholdt. Eksemplet kan også anvendes ved ansøgning om forhåndsgodkendelser. I disse tilfælde opgøres i stedet et budget over omkostningerne.

## Udvidelse af forsyningsområdet eller håndterede vandmængder

Eksempel 1:

Stjerne By er i gang med en udvidelse. Byen er blevet udvidet med 100 nye grunde. Vi skal forsyne de 100 nye grunde.

Vedhæftet er dokumentation for udvidelsen af vores forsyningsområde. Det fremgår af Lokalplan 123, at Stjerne By udvider byen med 100 nye grunde ved Måneengen. De 100 nye grunde skal kloakeres.

Eksempel 2:

En ny stor virksomhed er flyttet til Stjerne By. Vi skal forsyne denne nye virksomhed, hvilket har medført en forøgelse af vores håndterede vandmængder,

Af vedhæftede artikel samt udskrift fra CVR fremgår det, at virksomheden er flyttet til Stjerne By.

## Omkostningen som følge af udvidelse af forsyningsområdet eller håndterede vandmængder

Eksempel 1a:

Vi har kloakeret Måneengen og de 100 nye grunde. Vi har lagt 3.000 meter ledning i jorden. I den forbindelse har vi haft anlægsomkostninger for 75.000.000 kr.

Levetiden for vores investeringer er 75 år ifølge POLKA. Det betyder, at vores årlige lineære afskrivning i forbindelse med udvidelsen er 1.000.000 kr.

Vi har også haft ekstra driftsomkostninger som følge af udvidelsen af forsyningsområdet. Vi har haft meromkostninger til drift i forbindelse med udvidelsen på 3.000.000 kr., hvilket vi også vil have fremover som følge af udvidelsen.

For at godtgøre at vores driftsomkostninger på 3.000.000 kr. er en følge af udvidelsen, har vi vedhæftet et udtræk fra vores økonomisystem. Vi har i vores systemer oprettet et projekt til denne udvidelse, hvor alle omkostninger vedrørende udvidelsen på Måneengen er journaliseret.

Alle omkostningerne er afholdt i 2018. Vi søger derfor her i 2019 om et tillæg til vores økonomiske ramme for 2020.

Eksempel 1b:

Vi har kloakeret Måneengen og de 100 nye grunde. Vi har lagt 3.000 meter ledning i jorden. I den forbindelse har vi haft anlægsomkostninger for 75.000.000 kr.

Levetiden for vores investeringer er 75 år ifølge POLKA. Det betyder, at vores årlige lineære afskrivning i forbindelse med udvidelsen er 1.000.000 kr.

Vi har også haft ekstra driftsomkostninger som følge af udvidelsen af forsyningsområdet. Vi har haft meromkostninger til drift i forbindelse med udvidelsen på 3.000.000 kr.

For at godtgøre, at vores driftsomkostninger på 3.000.000 kr. er en følge af udvidelsen, har vi lavet en beregning af, hvor mange driftsomkostninger vi har per ledning. Vi har i alt 45.000 meter ledning i vores forsyningsområde. Ifølge vores økonomisystem har vi sidste år haft driftsomkostninger for 45.000.000 kr. til drift af ledningsnet. Det vil sige, at der har været driftsomkostninger for 1.000 kr. per meter ledning. Da vi har lagt 3.000 meter ledning i jorden i forbindelse med udvidelsen, kan 3.000.000 kr. af vores driftsomkostninger til ledninger henføres til udvidelsen ved Måneengen.

Alle omkostningerne er afholdt i 2018. Vi søger derfor i 2019 om et tillæg til vores økonomiske ramme for 2020.

Eksempel 2:

Vi skal forsyne den nye virksomhed, hvilket har medført en udvidelse af vores håndterede vandmængder. Vi har haft ekstra årlige driftsomkostninger på 300.000 kr. som følge af, at vi skal forsyne den nye virksomhed. For at godtgøre at vores driftsomkostninger på 300.000 kr. er en følge af udvidelsen har vi lavet en beregning af, hvor mange driftsomkostninger vi har per m3 håndterede vandmængde. Vores håndterede vandmængder var i alt sidste år 600.000 m3, hvoraf de 15.000 m3 kan henføres den nye virksomhed. Der henvises til vedhæftede opgørelse over den nye virksomheds vandforbrug.

Ifølge vores økonomisystem har vi sidste år haft driftsomkostninger for 12.000.000 kr. til drift af ledningsnettet. Det vil sige, at der har været driftsomkostninger for 20 kr. per m3. Da vi har haft en forøgelse på 15.000 m3 som følge af udvidelsen, kan 300.000 kr. af vores driftsomkostninger til håndtering af vandmængder henføres til udvidelsen.

Alle omkostningerne er afholdt i 2018. Vi søger derfor i 2019 om et tillæg til vores økonomiske ramme for 2020.